На основу члана 44 Закона о култури („Службени гласник Републике Србије“, број 72/09), члана 37 Статута града Ниша ("Службени лист Града Ниша", број 88/08) и члана 15 Одлуке о оснивању Галерије савремене ликовне уметности Ниш ("Службени лист града Ниша", број 2/11-пречишћен текст) Скупштина Града Ниша на седници одржаној \_\_\_\_\_\_\_\_\_ године донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Галерије савремене ликовне уметности Ниш за 2013. годину, број 017, који је донео Управни одбор ове установе, на седници одржаној 08.01.2013. године.

 II Програм рада Галерије савремене ликовне уметности Ниш за 2013. годину реализоваће се у складу са Финансијским планом ове установе за 2013. годину.

III Решење доставити Галерији савремене ликовне уметности Ниш, Управи за образовање, културу, омладину и спорт и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

Проф. др Миле Илић

***О б р а з л о ж е њ е***

Управни одбор Галерије савремене ликовне уметности Ниш, на седници одржаној 08.01.2013. године донео је Програм рада Галерије савремене ликовне уметности Ниш за 2013. годину.

 Програм рада Галерије за 2013. обухвата детаљну разраду активности по областима: изложбенa активност, музеолошка активност, издавачка и едукативна делатност, ликовна колонија Сићево 2013 и графичка радионица.

 У 2013. години биће реализоване укупно 43 изложбе у сва три изложбена простора. У Програм рада увршћене су и традиционалне годишње изложбе (Ликовна колонија "Сићево", изложба Графичке радионице, изложба "Нишки цртеж"). Од изложби иностране уметности, у сарадњи са Француским културним центром биће приређена изложба стрипа Алексе Гајића, на основу сарадње са Прохелвецијом изложба фотографија Аурелиа Копаининга из Базела.

Овогодишњи програм ће посебно обележити изложбе које су својим контекстом везане за јубилеј - 1700 година Миланског едикта. Током године Галерија ће приредити седам таквих манифестација и то три самосталне изложбе у галерији "Србија" и четири колективне изложбе (у Павиљону и Салону 77). Током припреме Програма изложби водило се рачуна да буду заступљени различити сегменти уметничког изражавања. Тако су у Програму, од самосталних изложби поред најбројнијих изложби слика, заступљене и изложбе графика, цртежа, фотографија као и мултимедијалне изложбе. Такође заспупљени су уметници из различитих средина (Београд, Нови Сад, Ужице, Крагујевац, Краљево) али и многобројне самосталне изложбе уметника из Ниша. Планирана је и велика колективна изложбе УЛУПУДС-а региона Ниш. Заједничком изложбом представиће се и професори Факултета уметности у Нишу а поводом обележавања десет година постојања Факултета. Такође, колективном изложбом у Салону 77 нишка група стрип цртача „Чај одличан“ обележиће петнаест година постојања.

 У оквиру музеолошке активности и током 2013. обављаће се сви послови заштите, чувања и презентације уметничких дела која се чувају у галеријском фонду. Ликовна колонија "Сићево 2013" биће реализована у периоду од 1. до 10. септембра. Имаће највише 12 учесника, колико дозвољавају смештајни капацитети зграде Колоније у Сићеву. Колонија ће задржати интернационални карактер. Графичка радионица ће бити одржана у термину од 7 до 13. мајa 2013. године, у згради колоније у Сићеву, а у раду ће учествовати шесторо уметника. Изложба графика насталих у Радионици биће одржана током 2014.године у Павиљону у тврђави.

 Чланом 12. став 2. Одлуке о буџету Града Ниша („Службени лист Града Ниша“ број 108/2012) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Управа за образовање, културу, омладину и спорт је, као директни корисник, дала сагласност на Финансијски план Установе, који је у циљу целовитог сагледавања Програма достављен у прилогу.

Имајући у виду да је Програм рада сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Галерије савремене ликовне уметности Ниш за 2013. годину.

 По овлашћењу-Начелник

 Управе за образовање, културу,

 омладину и спорт

 \_\_\_\_\_\_\_\_\_\_\_\_\_\_\_

 Јелица Велаја